A Bizottság 95/45/EK irányelve
(1995. július 26.)
az élelmiszerekben használható színezékek különleges tisztasági követelményeinek megállapításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 94/34/EK irányelvvel [1] módosított, az emberi fogyasztásra szánt élelmiszerekben történő felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [2] és különösen annak 3. cikke (3) bekezdésének a) pontjára,
az élelmiszerügyi tudományos bizottsággal folytatott konzultációt követően,
mivel tisztasági követelményeket kell megállapítani az élelmiszerekben felhasználandó színezékekről szóló, 1994. június 30-i 94/36/EK európai parlamenti és tanácsi irányelvben [3] említett színezékekre;
mivel szükség van a legutóbb a 85/7/EGK irányelvvel [4] módosított, az emberi fogyasztásra szánt élelmiszerekben történő felhasználásra engedélyezett színezőanyagokra vonatkozó tagállami előírások közelítéséről szóló, 1962. október 23-i tanácsi irányelvben [5] említett színezékek tisztasági követelményeinek felülvizsgálatára;
mivel figyelembe kell venni a színezékekre vonatkozó, a Codex Alimentarius-ban (Élelmiszerkönyvben) szereplő és az Élelmiszer-adalékanyagok Közös Szakértői Bizottsága (Joint FAO/WHO Expert Committee on Food Additives JECFA) által meghatározott előírásokat és vizsgálati módszereket;
mivel a gyártási módszerekből vagy az alapanyagokból származó, az élelmiszerügyi tudományos bizottság által értékeltektől vagy az ezen irányelvben említettektől jelentősen eltérő élelmiszer-adalékanyagoknak teljes értékelés céljából e bizottsághoz kell tartozniuk, különös figyelmet fordítva a tisztasági követelményekre;
mivel az ezen irányelvben meghatározott intézkedések összhangban vannak az Élelmiszerek Állandó Bizottságának véleményével,
ELFOGADTA EZT AZ IRÁNYELVET:
1. cikk
A 94/36/EK irányelvben említett színezékekre alkalmazandó, a 89/107/EGK irányelv 3. cikke (3) bekezdésének a) pontjában meghatározott tisztasági követelményeket ezen irányelv melléklete tartalmazza.
Az 1962. október 23-i irányelv 8. cikkét és a III. mellékletét el kell hagyni.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1996. július 1-jéig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) Az 1996. július 1-je előtt forgalomba hozott vagy címkézett és az ezen irányelv rendelkezéseinek meg nem felelő termékeket a készletek kimerüléséig forgalomba lehet hozni.
3. cikk
Ez az irányelv az Európai Közösségek Hivatalos Lapjában történő kihirdetését követő harmadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 1995. július 26-án.